B4-1355, 1381, 1412 και 1412/95

Ψήφισμα σχετικά με την ανάγκη σεβασμού των ανθρωπίνων και δημοκρατικών δικαιωμάτων στη Σλοβακία

Το Ευρωπαϊκό Κοινοβούλιο,

Α. θορυβημένο έντονα από τη νέα προσπάθεια του Πρωθυπουργού της Σλοβακίας κ. Meciar να εκτοπίσει τους βουλευτές της Δημοκρατικής Ένωσης από το Εθνικό Συμβούλιο της Σλοβακίας, αν και η εκλογή τους έχει αναγνωρισθεί ως νόμιμη από το Ανώτατο Δικαστήριο,

Β. έντονα θορυβημένο από το γεγονός ότι τρεις ανώτεροι υπάλληλοι της αστυνομίας, που ήταν διαδοχικά αρμόδιοι για τις έρευνες σχετικά με την απαγωγή και την κακοποίηση του υιού του Προέδρου Kovac, απελύθησαν, παραιτήθηκαν ή διατάχθηκε έρευνα εις βάρος τους, όταν προσπάθησαν να εξιχνιάσουν τον ρόλο της μυστικής αστυνομίας στην υπόθεση αυτή, και σημειώνοντας με ανησυχία τη συνεχιζόμενη προσπάθεια ορισμένων πολιτικών κομμάτων να αναγκάσουν τον αρχηγό του κράτους να παραιτηθεί,

Γ. εκφράζοντας την ανησυχία του για το γεγονός ότι ορισμένοι πολιτικοί και δημοσιογράφοι που προσπάθησαν να διερευνήσουν το θέμα αυτό δέχθηκαν ανώνυμες απειλές και σε πολλές περιπτώσεις έπεσαν θύματα φυσικών παρενοχλήσεων και ότι η αστυνομία καθυστερεί τις έρευνες σχετικά με τις παρενοχλήσεις αυτές,

Δ. ανησυχώντας διότι τα κόμματα της αντιπολίτευσης που εκπροσωπούνται στο Σλοβακικό Εθνικό Συμβούλιο δεν εκπροσωπούνται επαρκώς στους ηγετικούς φορείς του Κοινοβουλίου όπως επιβάλλει η ορθή δημοκρατική πρακτική που εφαρμόζεται σε όλα τα κράτη μέλη της Ευρωπαϊκής Ένωσης και σε άλλες χώρες με δημοκρατική παράδοση,

Ε. λαμβάνοντας υπόψη ότι η Σλοβακική Δημοκρατία έχει υπογράψει ευρωπαϊκή συμφωνία και ότι αποφασιστική προϋπόθεση αυτών των συμβατικών σχέσεων είναι η τήρηση των δημοκρατικών αρχών και ο σεβασμός των δικαιωμάτων του ανθρώπου,

Το Ευρωπαϊκό Κοινοβούλιο,

1. καλεί την κυβέρνηση της Σλοβακίας να εγκαταλείψει τις προσπάθειες εκτόπισης των δημοκρατικά εκλεγμένων μελών του Εθνικού Συμβουλίου της Σλοβακίας[semigr ]

2. ζητεί να δοθεί η δυνατότητα στη σλοβακική αστυνομία να ολοκληρώσει τις έρευνές της σχετικά με την απαγωγή του υιού του Προέδρου της Σλοβακικής Δημοκρατίας χωρίς πολιτική παρέμβαση[semigr ]

3. καλεί τον Πρωθυπουργό Meciar να εξασφαλίσει ότι όλοι οι πολίτες ανεξαρτήτως της πολιτικής τους τοποθέτησης θα μπορούν να ασκήσουν το δικαίωμα για ελευθερία της έκφρασης στα μέσα ενημέρωσης και στο δημόσιο βίο[semigr ]

4. προειδοποιεί τη Σλοβακική Κυβέρνηση ότι εάν εξακολουθήσει να εφαρμόζει πολιτικές που δεν σέβονται επαρκώς τη δημοκρατία, τα δικαιώματα του ανθρώπου και των μειονοτήτων και το κράτος δικαίου, η Ευρωπαϊκή Ένωση θα αναγκασθεί να επανεξετάσει τα προγράμματα ενίσχυσης και συνεργασίας στο πλαίσιο της Ευρωπαϊκής Συμφωνίας που ενδεχομένως θα διακοπούν[semigr ]

5. καλεί τη Μικτή Κοινοβουλευτική Επιτροπή ΕΕ-Σλοβακίας να συζητήσει όλα αυτά τα θέματα με τους εκπροσώπους όλων των πολιτικών κομμάτων της Σλοβακίας που εκπροσωπούνται στο Σλοβακικό Εθνικό Συμβούλιο και επιμένει ότι τα συμπεράσματα που θα υιοθετηθούν στις συνεδριάσεις αυτές θα αντικατοπτρίζουν τις βαθιές ανησυχίες που έχει εκφράσει το Ευρωπαϊκό Κοινοβούλιο[semigr ]

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τον Πρόεδρο και την Κυβέρνηση της Σλοβακίας, το Εθνικό Συμβούλιο της Σλοβακίας, καθώς και στους Γενικούς Γραμματείς του Συμβουλίου της Ευρώπης και του ΟΑΣΕ.